Mariana Kočnera poslal do väzby Najvyšší súd v júni tohto roka. Zdroj: TASR - Jakub Kotian

BRATISLAVA – Marianovi Kočnerovi prihára. Podnikateľa dnes popoludní previezli z Justičného paláca v Bratislave do väznice v Leopoldove. Podľa informácií Glob.sk návrh na prevoz podal prokurátor Úradu špeciálnej prokuratúry. Oficiálne však túto správu nateraz nekomentuje ani prokuratúra ani súd.

Marian Kočner sedí vo väzbe od júna tohto roka kvôli falšovaniu zmeniek televízie Markíza. Zbor justičnej a väzenskej stráže ho umiestnil do vyšetrovacej väzby v Justičnom paláci v hlavnom meste. Tam strávil podnikateľ posledné dva mesiace. Dnes ho eskortovali do prísne stráženej väznice v Leopoldove. “Nemôžem to nateraz komentovať,” uviedol prokurátor Úradu špeciálnej prokuratúry Ján Šanta, ktorý dozoruje prípad zmeniek. Práve na návrh Šantu sedí Kočner dnes vo väzbe. Bližšie informácie poskytnú orgány činné v trestnom konaní zajtra. Obhajca Kočnera Martin Pohovej sa vraj o prevoze dozvedel od novinárov. Zatiaľ sa k tomu teda nevedel ani vyjadriť.

Podľa informácií Glob.sk sa polícia má chystať Mariana Kočnera v najbližších hodinách obviniť z vraždy novinára Jána Kuciaka a jeho snúbenice Martiny Kušnírovej. Práve on mal byť zadávateľom objednávky na úkladnú vraždu prostredníctvom obvinenej Aleny Zsuzsovej. S dotyčnou mal podnikateľ veľmi blízky vzťah dlhé roky.

Dôvody prevozu, ani to, prečo vybrali pre Kočnera práve Leopoldov, nám nepriblížil ani riaditeľ kancelárie šéfa Zboru justičnej a väzenskej stráže Andrián Baláž. “Zbor väzenskej a justičnej je oprávnený poskytovať informácie o väznených osobách len zákonom stanoveným orgánom a inštitúciam. Ostatným žiadateľom je možné poskytnúť takúto informáciu len so súhlasom dotknutej osoby. Nakoľko zbor nedisponuje takýmto súhlasom, nie sme oprávnení Vám poskytnúť požadovanú informáciu. Zároveň Vám uvádzam, že v zmysle zákona o výkone väzby možno obvineného premiestneniť do iného ústavu len na písomný príkaz prokurátora alebo súdu,” uviedol pre Glob.sk Baláž.

Marian Kočner je obvinený zo zločinu falšovania, pozmeňovania a neoprávnenej výroby peňazí a cenných papierov a zo zločinu marenia spravodlivosti, ktorého sa mali dopustiť spolu s Pavlom Ruskom v súvislosti so zmenkami voči televízii Markíza. Do väzby ho vzal Najvyšší súd na základe žiadosti prokurátora Úradu špeciálnej prokuratúry Jána Šantu. Ruska, ktorý je obvinený z tohto istého trestného činu, sudca nechal na slobode.